หลายพื้นที่มีอากาศหนาวเย็น นายกรัฐมนตรีขอให้ประชาชนเตรียมเครื่องนุ่งห่มกันหนาว ดูแลร่างกายให้อบอุ่น
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยประชาชนในช่วงอากาศเปลี่ยนแปลง หลายพื้นที่มีอากาศหนาวเย็นอุณหภูมิลดลง ช่วงวันที่ 17-20 ธันวาคมนี้ ขอให้ประชาชนดูแลรักษาสุขภาพ เนื่องจากสภาพอากาศที่หนาวเย็นลง โดยเฉพาะเด็กเล็ก ผู้สูงอายุและผู้ป่วย รวมทั้งดูแลร่างกายให้อบอุ่น เตรียมเครื่องนุ่งห่มกันหนาวให้พร้อมและเพียงพอ ออกกำลังกายและรับประทานอาหารที่มีประโยชน์ หากพื้นที่ใดมีความจำเป็นต้องก่อไฟเพื่อช่วยให้อุ่นขึ้น ให้ดูแลระมัดระวังในเรื่องอัคคีภัยด้วย พร้อมกันนี้ ยังขอให้ติดตามข่าวสารและประกาศจากกรมอุตุนิยมวิทยาอย่างใกล้ชิดในระยะนี้ เพราะนอกจากจะเตรียมพร้อมรับกับสภาพอากาศที่หนาวเย็นลงแล้ว ในภาคใต้ ยังต้องระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มด้วย โดยสามารถติดตามได้ที่ เว็บไซต์กรมอุตุนิยมวิทยา หรือโทรศัพท์สอบถามที่สายด่วน หมายเลข 1182 ได้ตลอด 24 ชั่วโมง